**Kalina siripútková** (iné názvy: **siripútka**; staršie **kalina siripútka**; lat. *Viburnum lantana*) je ker vysoký až 4 m alebo krovito rastúci strom s nahými zimnými púčikmi a väčšinou s opadavými listami z rodu kalina (*Viburnum*). 

Rod kalina patrí do čeľade pižmovkovité (*Adoxaceae*), nazývanej aj kalinovité (*Viburnaceae*); v starších systémoch sa zaraďoval do čeľade z zemolezovité (*Loniceraceae*/*Caprifoliaceae*).

Opis
----

Kalina siripútková je hustý ker vysoký 4 až 6 m, ktorý zriedka tvorí iba jeden hlavný kmeň, zvyčajne je značne rozkonárený už od zeme. Mladé výhonky a konáre sú oblé alebo slabo hranaté, nápadne plstnato chlpaté, neskoršie lysé. Kôra je šedivohnedá až hnedá, pozdĺžne rozpukaná. Dreň je biela a tvrdá. Vetvenie výhonkov je pseudo-dichotomické, pretože listy sú protiľahlé a po rozvinutí koncového kvetového púčika do súkvetia sa z dvoch bočných púčikov vyvinú nové hlavné výhonky.

Nahé prezimujúce púčiky kaliny siripútkovej a vývoj kvetných púčikov na začiatku jesene naznačujú, že rastlina je vhodná pre relatívne mierne podnebie. Zimné púčiky sú bez diferencovaných šupín, ale pokryté hustými hviezdicovitými chĺpkami; kvetné púčiky sú čiastočne pokryté listeňmi. Púčiky sú krátko stopkaté (< 1 mm) s jedným až dvoma pármi šupín, vonkajší pár je čiastočne zrastený, červenohnedý, zvyčajne holý, vnútorný pár je viac zrastený, zelený s trojlaločnou špičkou. Bazálne dlhé výhonky nesú koncové púčiky, ktoré sú šesťhranné. Kvetné púčiky sú okrúhlejšie ako vegetatívne. Púčiky kaliny bývajú miestom, kde parazitická voška *Aphis viburni* prezimuje. Na jeseň tam kladie vajíčka, z ktorých sa liahnu larvy práve v čase, keď sa na jar púčiky otvárajú. Do troch týždňov bývajú listy už značne zdeformované. Stredné hodnoty vymrznutia zimných púčikov sú -9,6 °C.

Protistojné listy kaliny siripútkovej sú široko vajcovité, na báze slabo srdcovité, ostro pílkovité. Čepeľ je na líci roztrúsene hviezdicovito chlpatá, staršie listy olysievajú; hviezdicovité trichómy sú i na rube čepele, ktorá v mladosti vyzerá úplne plstnatá. Dlhá je 3 až 16 cm a široká 2 až 12 cm. Listová stopka je dlhá 0,5 až 4 cm, zhora sploštená a na najväčších listoch s ryhou (< 1 mm hlbokou) po celej dĺžke, najhustejšie je chlpatá na okrajoch ryhy; je bez žliaz. Kalina je v dospelosti opadavá, ale v mladom veku má tendenciu byť vždyzelená (prvé postklíčne listy na semenáčikoch môžu zotrvať najmenej 2 roky). Priemerné hodnoty vymrznutia jarných listov sú -5,2 °C a letných listov -3,5 °C.

Súkvetie kaliny siripútkovej je vrcholové, tvorené obojpohlavnými kvetmi, plocho vyduté, s priemerom 6 až 10 cm. Kvetná stopka dlhá 10 až 20 (-25) mm, je takisto chlpatá. Súkvetie je tvorené systémom rozkonárených stopiek. Na hlavnú stredovú stopku nadväzuje zvyčajne 6 až 7 bočných primárnych stopiek, dlhých 15 až 25 mm, z nich vyrastá 2 až 5 sekundárnych stopiek, dlhých 6 až 15 mm a z nich 1 až 5 terciárnych stopiek, dlhých 5 až 10 mm, každá s 1 až 4 kvetmi. Všetky kvety sú podobnej veľkosti a tvaru, s nepríjemným zápachom; nemajú takmer žiadne stopky, len dva malé listene. Kalich je zredukovaný na päť veľmi malých zúbkov s dĺžkou asi 0,5 mm. Koruna je biela, lievikovitá (3–5 mm dlhá a asi 4–8 mm široká) s piatimi rozširujúcimi sa lalokmi, dvakrát dlhšími ako trubica. Päť tyčiniek je len o niečo dlhších ako koruna; žlté peľnice sa otvárajú smerom k stredu kvetu. Blizna je trojlaločná, semenník spodný, s jedným zaveseným vajíčkom; dva plodolisty zostávajú nerozvinuté. Kalina kvitne v apríli a v máji.

Plodom je silne sploštená oválna kôstkovica s lesklou šupkou a roztrúsenými hviezdicovitými chĺpkami; je 7-11 mm dlhá, 5-8 mm široká a 4-7 mm hrubá. Plody dozrievajú postupne, pričom prechádzajú od zelenej cez červenú do čiernej farby. Kôstka je jednoduchá, plochá, kožovitá, so štyrmi prednými a tromi chrbtovými rebrami, s rozmermi 8-8,5 × 5,5-6,5 × 1,5 mm; jej priemerná suchá hmotnosť 35 až 44 mg.

Stonka klíčiacej sadenice (hypocotyl) kaliny siripútkovej je dlhá 2,5 až 3,0 cm, je tmavohnedá, lysá a drevnatá. Dva klíčne listy sú lysé, vajcovité až okrúhlo klinovité, dlhé 16 až 21 mm, na stopke dlhej 2 až 3 mm. Rastový vrchol (epicotyl) je husto pokrytý hviezdicovými chĺpkami a je dlhý 3 až 5 mm. Prvé pravé listy sú protiľahlé, vajcovito podlhovasté, jemne zúbkaté, na báze zaoblené, 9 až 13 mm dlhé, na stopkách dlhých 1,5 až 2,0 mm. Hlavný koreň sadeníc je v rannom štádiu drevnatý a nerozkonárený.

Rozšírenie
----------

Prirodzeným areálom kaliny siripútkovej je západná, stredná a južná Európa, s rozsahom podobným ako má kalina obyčajná. Na Britských ostrovoch sa vyskytuje severnejšie ako v strednej Európe, zasahuje do Belgicka, ale nie do Holandska a v Nemecku sa obmedzuje na južnú polovicu. Od severného Španielska je rozšírená až po strednú Ukrajinu a nachádza sa tiež v severnej Malej Ázii. Juhovýchodná hranica jej výskytu je v severnom Iráne. Severovýchodnú hranicu tvorí rieka Dneper, s výnimkou jej dolných častí. Okolo Stredozemného mora sa vyskytuje iba v niektorých vlhkejších pohoriach (napr. Abruzzy, Andalúzska vysočina, centrálny Atlas, a Peloponéz.

V Afrike sa kalina siripútková vyskytuje v Maroku a Alžírsku. Druh bol zavlečený aj do severovýchodných Spojených štátov. Na Novom Zélande sa rastlina často používaná ako podpník pre iné druhy kaliny, pestuje sa záhradách, no nenaturalizovala sa.

Ekológia
--------

Kalina siripútková znáša vďaka svojmu odeniu vyššie teploty. Preto tiež najčastejšie rastie na slnných krovinatých stráňach, v lesostepiach, na skalách v spoločenstve dráčových krovinatých formácií, často aj so svíbom krvavým a zobom vtáčím a v dubových sucholesoch s dubom plstnatým. Chýba však v krovinových spoločenstvách bazy červenej, ktoré sú typické skôr pre lesné úžľabiny. Kalina vyhľadáva pôdy bohaté na živiny, na neutrálnom až slabo zásaditom podklade a na vápenatých pôdach.

Kalina siripútková je pomerne atraktívna pre vtáky, najmä v neskorom lete, preto sú jej semená nimi široko roznášané. Keďže však jej výskyt nie je veľmi hojný a produkuje menšiu úrodu ako iné druhy s dužinatým ovocím, celková hustota rozptýlených semien je relatívne nízka. Podľa pozorovaní v južnom Anglicku a severozápadnom Španielsku, sa plodmi kaliny živili hlavne drozd čierny, drozd plavý, červienka obyčajná, penica čiernohlavá, penica popolavá a penica slávikovitá. Pre rôzne ďalšie európske regióny sa navyše uvádzajú aj chochláč severský, drozd červenkavý, drozd čvíkota, drozd kolohrivec a drozd trskota.

Význam a využitie
-----------------

Kalina siripútková je drevina vhodná nielen pre slnné miesta v parkoch, ale je čiastočne odolná aj voči znečistenému ovzdušiu, podobne ako iné „chlpaté" dreviny. Často sa používa ako podpník na vegetatívne rozmnožovanie vzácnych kalín, napríklad *Viburnum carlesii* alebo kultivarov.

Hrozby a choroby
----------------

Kalinu siripútkovú napadá viacero škodcov, pričom niektorí z nich sú monofágy špecializujúce sa na rod kalina (*Viburnum*), čo sa prejavilo aj na ich druhových menách. Z roztočov (*Acari*) je to *Eriophyes viburni*, ktorý na listoch hostiteľa vytvára hálky. Z dvojkrídlovcov (*Diptera*) pochádza hálkotvorný druh *Contarinia viburnorum*. Z chrobákov sa listami kaliny živí druh *Pyrrhalta viburni*, ktorého larvy aj dospelé jedince vyžierajú listové pletiva, až nakoniec z listov ostávajú iba kostry tvorené žilnatinou a obrysy listových čepelí. Viacero vošiek, ktoré na kaline parazituje, spôsobuje rolovanie a následne aj vysýchanie jej listov. Najčastejšie sa vyskytuje voška maková (*Aphis fabae*), *Aphis lantanae*, *Aphis viburni* a *Ceruraphis eriophori*.

Fosílie
-------

Prvé fosílne nálezy listov rastlín zastupujúcich rod kalina pochádzajú už z obdobia strednej kriedy, teda spred 65,5 mil. až 145,5 mil. rokov. Ďalšie nálezy sú už oveľa mladšie a sú známe z medziľadovej doby z ložísk v Británii a Švajčiarsku. Po poslednej ľadovej dobe, keď sa klíma dostatočne oteplila, kalina siripútková, ale aj kalina obyčajná, opäť kolonizovali strednú Európu. Zo Švajčiarska peľové záznamy oboch druhov pochádzajú z obdobia 11 000 až 12 000 rokov BP. V juhozápadnom Nemecku prvé záznamy o kaline siripútkovej a kaline obyčajnej pochádzajú z obdobia približne 6 000 rokov BP.

Galéria
-------

* Kalina siripútková; nahý púčik (apríl) Kalina siripútková; nahý púčik (apríl)
* Kalina siripútková; nerozkvitnuté súkvetie (máj) Kalina siripútková; nerozkvitnuté súkvetie (máj)
* Kalina siripútková; súkvetie začínajúce kvitnúť (máj) Kalina siripútková; súkvetie začínajúce kvitnúť (máj)
* Kalina siripútková; detail kvetov v súkvetí (máj) Kalina siripútková; detail kvetov v súkvetí (máj)
* Kalina siripútková; rozkvitnuté súkvetie Kalina siripútková; rozkvitnuté súkvetie
* Kalina siripútková; polozrelé plody (august) Kalina siripútková; polozrelé plody (august)
* Kalina siripútková; zrelé plody (august) Kalina siripútková; zrelé plody (august)
* Kalina siripútková; zrelé plody a semená v mierke Kalina siripútková; zrelé plody a semená v mierke
* Kalina siripútková; dospelý ker (máj) Kalina siripútková; dospelý ker (máj)
* Kalina siripútková; viacnásobný kmeň Kalina siripútková; viacnásobný kmeň
* Kalina siripútková; kôra Kalina siripútková; kôra
* Kalina siripútková; ochlpený výhonok Kalina siripútková; ochlpený výhonok
* Kalina siripútková; vrchná strana listu (október) Kalina siripútková; vrchná strana listu (október)
* Kalina siripútková; spodná strana listu (október) Kalina siripútková; spodná strana listu (október)
* Kalina siripútková; štruktúra stopiek v súkvetí Kalina siripútková; štruktúra stopiek v súkvetí

Referencie
----------

1. 1 2 3 4   *kalina* [online]. Encyklopédia Beliana, marec 2017, [cit. 2022-08-28]. Dostupné online.
2. 1 2 3 4 5 6 7  V. Větvička, V. Matoušová. *Stromy a kry*. Bratislava : Príroda, 1992.
3. 1 2 3  ČERVENKA, Martin, et al. *Slovenské botanické názvoslovie : rastlinná výroba*. 1. vyd. Bratislava : Príroda, 1986. 517 s. S. 471.
4. ↑  LUKNIŠ, Michal, a kol. *Slovensko*. 1. vyd. Zväzok 2 : Príroda. Bratislava : Obzor, 1972. 917 s. S. 672.
5. ↑   World Checklist of Vascular Plants; wcvp.science.kew.org, [cit. 2022-05-14]. Dostupné online. (anglicky)
6. ↑
7. 1 2 3 4 5 6 7 8 9 10 11 12  Johannes Kollmann, Peter J. Grubb. *Viburnum lantana L. and Viburnum opulus L. (V. lobatum Lam. Opulus vulgaris Borkh.)* [online]. British Ecological Society; Journal of Ecology, Volume 90, Issue 6, p. 1044-1070, 2002-12-12, [cit. 2022-08-24]. Dostupné online. (anglicky)
8. 1 2  Ladislav Hoskovec. *VIBURNUM LANTANA L. – kalina tušalaj / kalina siripútková* [online]. 2008-07-23, [cit. 2022-08-24]. vydávateľ =BOTANY.CZ Dostupné online. (česky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kalina siripútková**
* Spolupracuj na Wikidruhoch Wikidruhy ponúkajú informácie na tému **Kalina siripútková**